Majuba Berg | Majuba Fees
Meer oor Majuba
Majuba Feesnaweek 2022
Dit is vir die Majuba Boerevolktrust 'n voorreg om die naweek van 25 tot 27 Februarie 2022 weer die Majubafees saam met ons gasheer organisasie aan te bied. Vir 2022 is Orania as gasheer aangewys en geskied die beplanning en organisasie van die fees met die bystand van die Orania Dorpsraad en die Orania Beweging.
Die Majubafees is 'n unieke geleentheid om die laaste veldslag van die Eerste Vryheidsoorlog te herdenk. Die fees neem die vorm van 'n kampnaweek aan waar volksgenote aan die voet van Majuba kampeer en die prag natuur en geskiedenis kan inneem. Verskeie aktiwiteite word weer hierdie jaar in die program aangebied en kan feesgangers uitsien na skyfskiet, bergklim, cantus, Grietjie-kanon, jukskei, boogskiet, potjiekos kompetisie, perde kommando, boeresport, fakkelloop en vele meer.
Die Majubafees is daarvoor bekend dat, alhoewel alle ouderdomme tuis voel, groot getalle leerlinge en ander jeug die fees bywoon. Alhoewel verskeie aktiwiteite en items op die program verskyn neem die fees oor die algemeen die atmosfeer van 'n groot kuiergeleentheid tussen ons mense aan.
Toegang sal soos voorheen onderhewig aan die Majuba Boerevolktrust se reëls wees.
Verdere inligting sal soos nodig op Facebook versprei word en word voornemende feesgangers versoek om die Majuba Boereoorlog Monument blad op Facebook dop te hou.